Oruganikyo 37: Ehema y’Okuramizamu
NOMANYA ekyombeko kinu kyaki? Enu niyo hema ey’embaganiza ey’okuramizamu Yahwe. Ekaba n’emanywa nk’ehema. Abantu bakamaliriza kwombeka ekyombeko kinu hanyuma y’okumara omwaka gumu barugire omu Misiri. Nomanya kyali kitekerezo kyoha kugyombeka?
Kyaali kya Yahwe. Musa obwakaba akyaali ha rusozi Sinai, Yahwe akamugambira nkoku yakugyombekere. Nukwo kibanguhire kugipangurra. Nahabwekyo ebicweka byayo byakwanguhire kubifurura, n’okugaruka kubipaanga ahantu ahandi. Nahabwekyo Abaisareri obu bagendaga kuruga mukicweka kimu kugya omu kindi omu irungu, ehema enu bagendaga nayo.
Kakuba orora munda y’akasiika hamperu y’ehema, noija kurora esanduuko rundi ekibokisi. Kinu nikyetwa ensanduuko y’endagano. Ekaba eroho bamaraika babiri bakozirwe omu zabbu. Habuli mperu y’esanduuko haroho maraika omu. Ruhanga akagaruka yahandika Ebiragiro Ikumi ha bibbali bibiri eby’amabale habwokuba eby’okubanza Musa akabyata. N’ebibbali binu eby’amabale ganu bikahurwa omunda y’esanduuko enu. Hakaba harumu n’ekibindi ky’emanu. Noijuka emanu kyali kiki?
Mugenzi wa Musa, Aroni nuwe Yahwe yakomere kukora nka nyakatagara omukuru. Akaba aine kwebembera abantu mukuramya Yahwe. Batabani be nabo bakaba banyakatagara.
Hati dora ekisiika ekikooto eky’omuhema. Kikooto muno emirundi ebiri okukira kali akataito. Norora ekibokisi rundi esanduuko nambere omwika gurukuruga? Kinu nikyo kyoto. Nuho banyakatagara bayokeza obubbani oburukuboya kurungi. Haali haroho n’ekikondo ky’etabaaza ey’emitwe musanju. Ekintu ekyakasatu ekyaali mukisiika kinu niyo meza. Nuho batekaga emigati 12.
Omu zigati y’ehema, hali haroho ekibindi kikooto, rundi ebbeseni ei baijuzamuga amaizi. Ganu nago banyakatagara bagakozesaga kunaaba. Hali haroho n’ekyoto ekikooto. Hanu nuho bayokezaga ebisoro ebifiire nk’ebihongwa hali Yahwe. Ehema ekaba eri hagati y’orukande kandi Abaisareri bali nibaikara mu hema ezaabo bagyehingulirize.
Okuruga 25:8-40; 26:1-37; 27:1-8; 28:1; 30:1-10, 17-21; 34:1, 2; Abaheburaniya 9:1-5.
Ebikaguzo
- Ekyombeko ekyo ekiri omukisisani nikyetwa kita, kandi nibakorramu kimu?
- Habwaki YahweYagambire Musa kukora ehema ey’ekaba eyanguhire kupangurra?
- Ekibokisi ekikaba kiri omu kasiika akataito munda omu hema kikaba nikyetwa kita, kandi hakaba harumu ki?
- Yahwe akakoma oha okuba nyakatagara omukuru, kandi nyakatagara omukuru akora ki?
- Gamba ebintu ebisatu ebikaba biri omukisika eky’ehema ekikooto.
- Bintu ki ebibiri ebikaba biri omuzigati y’ehema, kandi byaali nibyeyambisibwa kukora ki?
Ebikaguzo ebindi
- Soma Okuruga 25:8-40; 26:1-37; 27:1-8; na 28:1.
Abakerubbi abakaba baali ha "sanduko y’endagano” bakaba nibakikirra ki? (Kurug. 25:20, 22; Kubar. 7:89; 2 Bakam. 19:15)
- Soma Okuruga 30:1-10, 17-21; 34:1, 2; na Abaheburaniya 9:1-5.
Yahwe akolekaata omugaso gw’okuba bayonjo hali banyakatagara abakaba nibahereza omu hema, kandi kinu nikitukwataho kita? (Kurug. 30:18-21; 40:30, 31; Baheb. 10:22)
Omukwenda Paulo nayoleka ata ngu enju y’okusorrokaniramu hamu n’endagano ey’Ebiragiro ekaba etakyaine mugaso obwakaba nahandikira Abaheburaniya? (Baheb. 9:1, 9; 10:1)
sna_Latn lug_Latn lug_Latn lug_Latn run_Latn lug_Latn lug_Latn est_Latn lug_Latn lug_Latn lug_Latn lug_Latn kin_Latn lug_Latn lug_Latn run_Latn kam_Latn kin_Latn run_Latn lug_Latn lug_Latn